ΚΑΝΟΝΙΣΜΟΣ (ΕΟΚ) αριθ. 2632/70 ΤΗΣ ΕΠΙΤΡΟΠΗΣ της 23ης Δεκεμβρίου 1970 περί του καθορισμού της καταγωγής των συσκευών δεκτών ραδιοφωνίας και τηλεοράσεως

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη περί ιδρύσεως της Ευρωπαϊκής Οικονομικής Κοινότητος,

τον κανονισμό αριθ. 802/68 του Συμβουλίου της 27ης Ιουνίου 1968 περί του κοινού ορισμού της εννοίας της καταγωγής των εμπορευμάτων, και ιδίως το άρθρο 14,

Εκτιμώντας:

ότι το άρθρο 5 του προαναφερομένου κανονισμού προβλέπει ότι εμπόρευμα, στην παραγωγή του οποίου έχουν παρεμβληθεί δύο ή περισσότερες χώρες, είναι καταγωγής της χώρας όπου έγινε η τελευταία ουσιώδης μεταποίηση ή επεξεργασία, οικονομικά δικαιολογημένη, εφ' όσον έχει πραγματοποιηθεί σε επιχείρηση προς τούτο εξοπλισμένη και έχει καταλήξει στην παραγωγή ενός νέου προϊόντος ή αντιπροσωπεύοντος ένα σημαντικό στάδιο παραγωγής-

ότι η συναρμολόγηση των συσκευών δεκτών ραδιοφωνίας και τηλεοράσεως δύναται να καλύπτει διαδικασίες κατά το μάλλον ή ήττον εξελιγμένες, ανάλογα με τους τύπους των συναρμολογουμένων συσκευών και σύμφωνα με τα χρησιμοποιούμενα μέσα και τους όρους με τους οποίους πραγματοποιείται-

ότι, στο παρόν στάδιο της τεχνικής στο βιομηχανικό τούτο κλάδο, οι εργασίες συναρμολογήσεως δεν συνιστούν γενικά αυτές μόνες σπουδαίο στάδιο παραγωγής, κατά την έννοια του άρθρου 5 του κανονισμού (ΕΟΚ) αριθ. 802/68, αλλά ότι, σε ορισμένες περιπτώσεις, δύναται να συμβαίνει διαφορετικά, όπως π.χ. όταν οι εργασίες αυτές αφορούν σε συσκευές υψηλής αποδόσεως ή απαιτούν αυστηρό έλεγχο των χρησιμοποιουμένων τεμαχίων ή όταν συνεπάγονται και τη συναρμολόγηση των συστατικών στοιχείων των συσκευών-

ότι η ποικιλία των εργασιών που υπάγονται στην έννοια της συναρμολογήσεως δεν επιτρέπει τον καθορισμό, βάσει ενός κριτηρίου τεχνικής φύσεως, των περιπτώσεων κατά τις οποίες οι εργασίες αυτές αντιπροσωπεύουν ένα σημαντικό στάδιο παραγωγής και ότι ενδείκνυται, εν όψει των συνθηκών τούτων, να ληφθεί υπόψη η προκύπτουσα εκ των εργασιών τούτων προστιθεμένη αξία-

ότι δύναται λογικά να εκτιμηθεί, επί του παρόντος, ότι συνιστά σημαντικό στάδιο παραγωγής μια συναρμολόγηση που αντιπροσωπεύει σε αξία τουλάχιστον το 45% της τιμής των συσκευών στη θύρα του εργοστασίου-

ότι πρέπει να εξομοιωθεί προς την περίπτωση αυτή και εκείνη κατά την οποία οι εργασίες συναρμολογήσεως συνοδεύονται από ενσωμάτωση τεμαχίων καταγωγής της χώρας ή της Κοινότητος όπου πραγματοποιούνται οι εργασίες αυτές, εφ' όσον η προσθήκη της αξίας που προκύπτει, υπολογιζομένη με τους αυτούς όρους, ανέρχεται στο αυτό ποσοστό-

ότι στην περίπτωση κατά την οποία η αποκτηθείσα αξία σε μια χώρα ή στην Κοινότητα εξ αιτίας των εργασιών της συναρμολογήσεως και, ενδεχομένως, της ενσωματώσεως τεμαχίων καταγωγής από τη χώρα αυτήν ή την Κοινότητα είναι κατώτερη του 45% της τιμής των συσκευών στη θύρα του εργοστασίου, ενδείκνυται επίσης να καθορισθεί η χώρα καταγωγής των τελευταίων τούτων-

ότι, σε μια τέτοια περίπτωση, πρέπει να λαμβάνεται υπόψη η τελευταία χώρα καταγωγής των τεμαχίων που συνιστούν εμμέσως σημαντικό στάδιο παραγωγής των υπό κρίση συσκευών και ότι, ελλείψει ενός τεχνικού κριτηρίου επαρκώς ακριβούς, προσήκει να θεωρείται ότι συμβαίνει τούτο όταν η τιμολογιακή τιμή εκ του εργοστασίου των τεμαχίων τούτων υπερβαίνει το 35% της τιμής των συσκευών στη θύρα του εργοστασίου-

ότι, στην περίπτωση που το ποσοστό τούτο πραγματοποιείται σε δύο χώρες, οι οποίες έχουν συμβάλει στην παραγωγή των συσκευών, χωρίς να είναι δυνατό να καθορισθεί ποια μεταξύ τους είναι η χώρα της τελευταίας μεταποιήσεως ή επεξεργασίας, κατά την έννοια του άρθρου 5 του προαναφερομένου κανονισμού (ΕΟΚ) αριθ. 802/68, συντρέχει λόγος να θεωρείται ότι οι συσκευές έχουν ως χώρα καταγωγής τη χώρα από την οποία κατάγονται τα τεμάχια τα αντιπροσωπεύοντα το ψηλότερο ποσοστό-

ότι, όταν η τιμή στη θύρα του εργοστασίου των συσκευών ή των τεμαχίων δεν είναι γνωστή, ενδείκνυται να υπολογίζονται τα ποσοστά βάσει της δασμολογητέας αξίας την οποία έχουν ή θα είχαν οι εν λόγω συσκευές ή τα τεμάχια κατά την εισαγωγή τους στην Κοινότητα-

ότι οι διατάξεις που προβλέπονται από τον παρόντα κανονισμό είναι σύμφωνες με τη γνώμη της Επιτροπής Καταγωγής,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Η κατασκευή συσκευών δεκτών ραδιοφωνίας και τηλεοράσεως προσδίδει στις συσκευές αυτές την καταγωγή της χώρας ή της Κοινότητος όπου έχει πραγματοποιηθεί μόνον στην περίπτωση κατά την οποία η αποκτηθείσα αξία εξαιτίας των εργασίων της συναρμολογήσεως και, ενδεχομένως, της ενσωματώσεως τεμαχίων τα οποία έχουν συγκεκριμένη καταγωγή, αντιπροσωπεύει τουλάχιστον το 45% της τιμής των εν λόγω συσκευών στη θύρα του εργοστασίου.

Άρθρο 2

1. Στην περίπτωση που η αποκτηθείσα αξία σε μια χώρα ή στην Κοινότητα, εξαιτίας των εργασιών της συναρμολογήσεως και, ενδεχομένως, της χρησιμοποιήσεως τεμαχίων καταγωγής της χώρας αυτής ή της Κοινότητος, δεν ανέρχεται στο 45% της τιμής στη θύρα του εργοστασίου των συσκευών δεκτών ραδιοφωνίας ή τηλεοράσεως, η καταγωγή των συσκευών αυτών είναι της τελευταίας χώρας από την οποία κατάγονται τα τεμάχια, τα οποία εμμέσως έχουν αποτελέσει σημαντικό στάδιο παραγωγής των εν λόγω συσκευών, του όρου τούτου θεωρουμένου ως πληρουμένου, όταν η τιμή των τεμαχίων στη θύρα του εργοστασίου αντιπροσωπεύει πλέον του 35% της τιμής των συσκευών στη θύρα του εργοστασίου-

2. Εφ' όσον, σε δύο χώρες που έχουν συμβάλει στην κατασκευή των συσκευών, η τιμή στη θύρα του εργοστασίου των τεμαχίων καταγωγής καθεμιάς από αυτές υπερβαίνει το αναφερόμενο στην παράγραφο 1 ποσοστό και εφ' όσον δεν είναι δυνατό να προσδιορισθεί ποια μεταξύ αυτών είναι εκείνη στην οποία έγινε η τελευταία μεταποίηση ή επεξεργασία, κατά το άρθρο 5 του αριθ. 802/68 κανονισμού, η καταγωγή των συσκευών είναι εκείνη της χώρας από την οποία κατάγονται τα τεμάχια τα αντιπροσωπεύοντα το ψηλότερο ποσοστό.

Άρθρο 3

Για την εφαρμογή των άρθρων 1 και 2, όταν η τιμή στη θύρα του εργοστασίου των συσκευών ή των τεμαχίων δεν είναι γνωστή, συντρέχει λόγος τα προβλεπόμενα στα ανωτέρω άρθρα ποσοστά να υπολογίζονται βάσει της δασμολογητέας αξίας την οποία έχουν ή θα είχαν οι εν λόγω συσκευές ή τα τεμάχια κατά την εισαγωγή τους στην Κοινότητα.

Άρθρο 4

Κάθε Κράτος μέλος πληροφορεί την Επιτροπή περί των διατάξεων, τις οποίες θεσπίζει για την εφαρμογή του παρόντος κανονισμού.

Η Επιτροπή ανακοινώνει τις πληροφορίες αυτές στα λοιπά Κράτη μέλη.

Άρθρο 5

Ο παρών κανονισμός αρχίζει να ισχύει την 1η Ιανουαρίου 1971.

Ο παρών κανονισμός είναι δεσμευτικός ως προς όλα τα μέρη και ισχύει άμεσα σε κάθε Κράτος μέλος.

Έγινε στις Βρυξέλλες, στις 23 Δεκεμβρίου 1970.

Για την Επιτροπή

Ο Πρόεδρος

Franco M. MALFATTI